Brian Mikkelsen (KF), 2000-04-26:
Intentionen i skatteministerens forslag
er der jo ikke nogen, der kan have noget som helst imod. Sagen er den, at vi har at gøre med et segment af spillemarkedet, som er mere end gråt, som er sort, ulovligt, og som bevidst snyder skattevæsenet og samfundet for en hulens masse penge.
Der foregår sort spil i baglokalerne, der foregår sort spil camoufleret af foreningers goodwill og navn, som bliver brugt og misbrugt.
Mod at disse får en lille klatskilling, er der så bagmænd, som tjener en hulens masse penge.
Det er dét sorte spil, der skal elimineres og af to årsager skal væk: For det første fordi vi selvfølgelig ikke i et dansk retssamfund tillader, at man bevidst snyder samfundet.
Derfor støtter vi intentionen i lovforslaget.
Der er slet ikke nogen tvivl om det.
Vi støtter også mange af enkeltelementerne i forslaget, eksempelvis opkoblingselementet.
Vi vil også råde til, at man samarbejder mere med f.eks. politimyndighederne, så de griber hårdere og hurtigere ind, hvis der bevidst snydes.
Der er jo folk, som bryder plomberne, som nulstiller tællerne bevidst, og dér må man selvfølgelig gribe hurtigere ind.
Vi støtter også ideen om, at Dansk Tipstjeneste skal have mulighed for på lige vilkår med automatbranchen at kunne gå ind og konkurrere.
Selvfølgelig skal den kunne det.
Det er uden for nogen som helst tvivl. Men - og der er et afgørende men i hele strukturen i lovforslaget - problemet er, at hvis man kigger på regnestykkerne bag ved den afgiftsstruktur, der er lavet, altså 45-75 pct., så vil lovforslaget betyde, at hele det legitime automatspillemarked vil gå dødt.
Hvis man kigger tallene efter på de eksisterende virksomheder, på de eksisterende spillelande, så vil lovforslaget fuldstændig slå benene væk under den eksisterende branche.
Man kan sådan set sige: Hvis sag er det så?
Jamen jeg mener, at man i det danske Folketing må diskutere retssikkerhed her, må diskutere principper og som den tredje konsekvens må se på, hvad det betyder, hvis man slår benene væk under det hvide og legitime spillemarked, som betaler skat, moms, afgifter osv.
Lad os tage det første først: Her har vi en branche, som det ser ud til at nogle i Folketinget ikke kan lide.
Det er fair nok.
Men det er trods alt hæderlige forretningsfolk, som driver deres virksomhed, og deres virksomhed er ligesom at sælge mælk i supermarkedet altså at have nogle automater stående. Det kan være i et værtshus, det kan være en spilleklub, det kan være et spilleland.
Med den afgiftsstruktur, der nu er planlagt, har man ingen mulighed
for at overleve. Hvis vi tager hele automatbranchen inklusive dem, som har tre automater stående - og man kan også godt have flere - så kan der ikke drives en fornuftig forretning.
Den anden konsekvens er også, at de ca. 50 spillelande, som eksisterer i Danmark, fuldstændig vil lukke ned.
Der er ingen som helst økonomisk mulighed for at overleve som spilleland efter det her, overhovedet ikke.
Det vil betyde tab af arbejdspladser, og jeg synes, at det ville være utrolig ærgerligt, hvis det skulle være konsekvensen af et ellers glimrende intenderet forslag.
For man flytter nu alligevel noget omsætning væk fra det legitime spillemarked til det grå spillemarked, fordi man lukker det legitime spillemarked, i og med at man lukker de spillelande, der er.
Der er slet ingen tvivl, det kan jeg roligt sige her fra talerstolen.
Der vil ikke være ét spilleland tilbage i Danmark efter det her.
Der vil helt sikkert også ramme en masse af automatejerne.
Hvad vil det så betyde?
Fordi der altså er nogle, der har den tendens, vil det lokke og flytte folk over i de grå og sorte spillebuler.
Og det er jo ikke det, der har været intentionen overhovedet.
Vores oplæg til forhandlingerne vil være, at vi meget gerne vil have, at der bliver lavet en aftale på det område.
Det er der behov for, så der bliver ryddet op, så man giver nogle fornuftige vilkår og får fremtidssikret området.
Det må være muligt at lave en afgiftsstruktur, som ikke fuldstændig massakrerer de eksisterende forretninger.
Det må samtidig også være muligt at give Dansk Tipstjeneste nogle operationsmuligheder på området.
Der er mange forskellige forslag til det.
Det kunne f.eks. være at flytte den del af kasinobranchens overskud, som gives til skattevæsenet, ind under Dansk Tipstjenestes regi, så de blev uddelt fra den gavebod.
Så vil man få nogle flere penge i kassen - i hvert fald et par hundrede millioner kroner til.
Så for os er der ikke nogen tvivl om, at vi meget gerne vil arbejde videre med forslaget her.
Det vil vi godt give tilsagn om, men der er altså nogle uheldige bivirkninger, som vi bliver nødt til at se på.
Dem er jeg sikker på at skatteministeren også vil være med til at se på, så man ikke bare lukker hæderlige forretninger, så familier ikke må gå fra hus og hjem, og så man får stoppet det sorte og grå spillemarked.